Ջրառվույտ եռատերև

Ջրառվույտ եռատերև () մելանթազգիների ընտանիքին պատկանող դեղաբույս, գրանցված է Հայաստանի բույսերի Կարմիր գրքում։

Նկարագրություն 
Երկար սողացող հատվածավոր կոճղարմատով (որից դուրս են գալիս հավելյալ արմատները), ճահճային բազմամյա խոտաբույս է, որի բարձրությունը 15-35 սմ է։ Մինչև 30 սմ երկարությամբ, եռամասնյա հերթադիր տերևները խոշոր են՝ ցողունագիրկ տերևապատյաններով։ Ամբողջաեզր, երկարավուն-ձվաձև տերևիկները մուգ կանաչ են։ Կոճղարմատից աճող տերևազուրկ ցողունի գագաթին գտնվող խիտ և երկար ողկույզանման ծաղկաբույլը կազմված է գեղեցիկ, հնգանդամ սպիտակ կամ վարդագույն ծաղիկներից։ Պսակը ձագարաձև է, բաժակը կազմված է միաձուլված թերթիկներից։ Պտուղը խոշոր սերմերով երկփեղկավոր տուփիկ է։

Տարածվածություն 
Աճում է նախալեռնային գոտու, ստորին և միջին լեռնային գոտիների կանգնած ջրերում, ճահիճներում։ Հանդիպում է Գեղարքունիքի, Վայոց ձորի մարզերում։

Նշանակություն 
Բուժական նպատակներով օգտագործում են դառը գլիկոզիդներ (մենիանթին), ալկալոիդ գենցիանին, ֆլավոնոիդներ, C վիտամին, սապոնիններ, դաբաղանյութեր պարունակող տերևները։ Դառը ոգեթուրմը կիրառում են հազի մրսածության հետևանքով առաջացած հիվանդությունների, սակավարյունության, ռևմատիզմի, հոդատապի, գեղձախտի, որքինի և այլ մաշկային հիվանդությունների բուժման համար։

Ծանոթագրություններ